מנחם מזרחי (שופט)

מנחם מזרחי (נולד 3 ביולי 1966) הוא שופט, נשיא בית-משפט השלום במחוז מרכז.

 ביוגרפיה 
מנחם מזרחי נולד בצפת, ישראל. שירת בצה"ל בשנים 1984–1987 כחובש קרבי. את התואר הראשון במשפטים סיים במכללה למנהל בשנת 1996 בהצטיינות, ולאחר מכן השלים תואר מוסמך במשפטים מאוניברסיטת תל אביב בשנת 2000.

בפרקליטות מחוז תל אביב
מזרחי החל את דרכו המקצועית בפרקליטות מחוז תל אביב, שם שימש כסגן לפרקליטה המחוזית רות דוד. בתפקידו זה גנז מזרחי ביולי 2004 תוך שלושה ימים מספר תיקי שחיתות ברשות המסים, כולל תיק נגד רפי עמיאל (ראש מחלקת החקירות ברשות המיסים) ופרשת המכולה המוברחת. במסגרת החקירה שניהל מזרחי נחקר אהרון לילוף, מקור מודיעיני של רשות המיסים, שהעיד על פנייה ללשכת שר האוצר בנימין נתניהו לטובת המבריחים. לילוף ביקש הגנה מהרשויות לאחר שנחשף כמקור מודיעיני וחש שחייו בסכנה, אך לא קיבל מעצר הגנתי. העדות תועדה בווידאו אך הקלטת נעלמה, והפרטים על שיחת הטלפון ללשכה לא הוזכרו בדוח שמזרחי הכין לנציב הביקורת על הפרקליטות, דוד רוזן. ביוני 2005, כעבור כשנה מגניזת התיק, נמצאה גופתו של לילוף במלון דן פנורמה בתל אביב עם שקית ניילון מהודקת סביב צווארו. המשטרה קבעה תוך 24 שעות כי מדובר בהתאבדות, למרות שכל ציפורניו היו עקורות.

נציב הביקורת דוד רוזן תיאר את סגירת התיקים כ"טיוח", וציין כי סגירת "מגה-תיק" תוך ימים ספורים "אינה יכולה שלא לעורר תמיהה". בעקבות ביקורתו של רוזן, היועץ המשפטי אביחי מנדלבליט העביר את הפרשה בשנת 2017 לטיפולו של פרקליט המדינה.

 כשופט 
בשנת 2012 מונה לשופט בבית משפט השלום במחוז מרכז, וב-2016 קודם לתפקיד סגן נשיא בתי המשפט במחוז. באוגוסט 2022 מונה לנשיא בתי משפט השלום במחוז מרכז, תפקיד אותו החל למלא באוקטובר אותה שנה.

מזרחי דן בבקשות של יחידת להב 433, היחידה הארצית למלחמה בפשיעה חמורה, ועל רבות מהחלטותיו הוגשו ערעורים לבית המשפט המחוזי.

בנובמבר 2013, במסגרת חקירת פרשת סחיטה ואיומים בניסיון להטות את תוצאות הבחירות בנתיבות, שחרר מזרחי את העבריין שלום דומרני למעצר בית. בהחלטתו כתב כי אין עוצרים אדם רק משום המוניטין שלו.

בתקופת מגפת הקורונה (2020) גזר על זוג בעלי מפעל שהורשעו בעבירות מס 400 שעות עבודות שירות במקום מאסר, תוך התחשבות במצוקתם הכלכלית. בהחלטתו ציין כי "בעלי עסקים מצויים בימים אלה במלחמת הישרדות יום-יומית".

בשנת 2021, במסגרת "פרשת נתב"ג" בה הואשמו עורך הדין אפי נוה, ראש לשכת עורכי הדין לשעבר ואשתו בר כץ בקבלת דבר במרמה ובעבירה על חוק הכניסה לישראל, דחק השופט מזרחי בפרקליטות לחתום עם הזוג על הסדר טיעון מקל במסגרתו יודו בעבירה על-פי חוק הכניסה לישראל, אך סעיף קבלת דבר במרמה יומר בסעיף "קבלת דבר בתחבולה" או "ניצול מכוון של טעות הזולת".

בשנת 2024, במסגרת החקירה הפלילית נגד אפי נוה ונשיא בית המשפט המחוזי בתל אביב לשעבר איתן אורנשטיין, בחשדות לשחיתות, הוציא השופט מזרחי צווי חיפוש וחדירה מסויגים. לאחר שהאזין להקלטות של 59 שיחות בין נווה לבין היועץ המשפטי לממשלה לשעבר אביחי מנדלבליט מהשנים 2015–2016, שנמצאו על דיסק און קי, קבע כי השיחות אינן קשורות בשלב זה לחקירה וכי המשטרה לא תוכל להשתמש בהן.

במרץ 2025 דן מזרחי בתביעת דיבה שהגיש ראש הממשלה בנימין נתניהו נגד פעיל המחאה עו"ד גונן בן יצחק והעיתונאים אורי משגב ובן כספית. במסגרת הדיון הסכים נתניהו להציג את תיקו הרפואי לעיון השופט בלבד, ומזרחי עיין ב-43 מסמכים רפואיים מהשנים 2022–2025. בהחלטתו קבע כי אין בתיק "ראיה שבכוחה לסייע לזירת המחלוקת הנטענת", ושלל את הטענה שנתניהו סובל מבעיה רפואית שעליה לא דיווח לציבור. הוא הורה שלא למסור את התיק הרפואי לנתבעים, תוך שהוא מדגיש את הפגיעה בפרטיותו של ראש הממשלה.

באפריל 2025 דחה בקשה להסרת צו איסור פרסום על פרטי אשת ציבור בכירה, שבתה התלוננה נגדה ונגד בעלה על פגיעה מינית בילדותה. הוא קבע כי "עמדת המתלוננת היא נתון אחד שאותו יש לשקול - אולם היא רק צד אחד של המשוואה, וגם להוריה - זכויות מוגנות עצמאיות".

בפרשת "קטארגייט" (2025) ובפרשת הדלפת המסמכים המסווגים לעיתון בילד טיפל מזרחי במעצרם של יונתן אוריך ואלי פלדשטיין, יועצו ודוברו של ראש הממשלה בנימין נתניהו, החשודים בקבלת כספים מקטר תמורת קידום תדמיתה. מזרחי הורה מספר פעמים לשחרר את אוריך ממעצר או להקל בתנאי מעצרו, תוך ביקורת חריפה על התנהלות המשטרה. במסגרת החלטותיו חשף ציטוטים מעדותו של ראש הממשלה נתניהו במשטרה. בהמשך דחה מזרחי את בקשת המשטרה להמשיך להחזיק בטלפונים של אוריך לשם פריצתם, וגם החלטתו זו בוטלה בבית המשפט המחוזי. ב-15 בינואר 2026 הורה להסיר את המגבלות שהוטלו על ראש לשכת ראש הממשלה צחי ברוורמן בפרשת הבילד, בהם צו הרחקה מלשכת ראש הממשלה ואיסור יציאה מהארץ, אך החלטתו בוטלה בערעור לבית המשפט המחוזי. כן הורה להסיר את המגבלות על יועצו הפוליטי של ראש הממשלה יונתן אוריך, בהן איסור יצירת קשר עם ראש הממשלה.

 ביקורת על פסקי הדין 
בארבע עשרה פעמים שבהן הגישה המשטרה ערר על החלטותיו של מזרחי בפרשת "קטארגייט" הן נהפכו בערעורים לבית המשפט המחוזי או לבית המשפט העליון.
שופט בית המשפט המחוזי בלוד מיכאל קרשן, שדן בערר המשטרה על התנאים של ברוורמן, אמר על מזרחי: "הוא עושה טעות בעיניי כשהוא לוקח כל פעם את התיקים אליו, במקום לפזר אותם בין שופטים אחרים. זה כבר מתחיל להיראות כמשהו אישי שלו. זה לא נראה טוב".

 קישורים חיצוניים 


 מאיר ינקו, כוכב עולה ברשות השופטת: השופט מנחם מזרחי – מספסלי המקיף בצפת עד פרשת קטרגייט, אתר חדש בגליל, 4 באפריל 2025



 הערות שוליים 

קטגוריה:בוגרי אוניברסיטת תל אביב: משפטים
קטגוריה:בוגרי המסלול האקדמי המכללה למינהל: משפטים
קטגוריה:פרשת הדלפת המסמכים המסווגים לעיתון בילד
קטגוריה:פרשת הקשר בין לשכת נתניהו לממשלת קטר
קטגוריה:שופטי בתי משפט השלום
קטגוריה:ישראלים שנולדו ב-1966